P r e d k l a d a c i a   s p r á v a

Materiál  na rokovanie vlády Slovenskej republiky sa predkladá na základe záznamu zo 172. rokovania vlády Slovenskej republiky k bodu B.1. k Návrhu štátneho rozpočtu na rok 2002. Vláda po prerokovaní uvedeného materiálu uložila ministerke financií a prednostom krajských úradov v spolupráci s ministrom školstva, ministrom práce, sociálnych vecí a rodiny, ministrom kultúry a ministrom vnútra analyzovať návrh výdavkov v kapitolách krajských úradov v jednotlivých odvetviach a rozpočtových kategóriách a informovať vládu do 15. 10. 2001.
Pripomíname, že pri zostavovaní návrhu štátneho rozpočtu na rok 2002 sa uplatňovali nové princípy, vychádzajúce z realizácie viacerých zásadných legislatívnych zmien, reformy verejnej správy a zákonov, súvisiacich s prípravou vstupu do Európskej únie. Uplatnením zmenených postupov pri definovaní výdavkových limitov sa znížila bezprostredná väzba na relácie  štátneho rozpočtu predchádzajúceho roka. To znamená, že rozpočet na rok 2001 nie je základňou, z ktorej sa pristupovalo ku kvantifikácii výdavkov príslušnej rozpočtovej kapitoly na rok 2002.
Vo vzťahu ku kapitolám krajských úradov boli pri príprave návrhu štátneho rozpočtu uplatňované viaceré prvky reformy štátneho rozpočtu. Uplatnenie týchto zmien znáročnilo rozpočtový proces. Ide predovšetkým o rešpektovanie obligatórneho a fakultatívneho charakteru výdavkov pri kvantifikácii limitov, uplatnenie funkčnej klasifikácie, uplatnenie programového rozpočtovania, urýchlenie rozpočtových prác, reforma verejnej správy a uplatnenie agregovaného prístupu pri rozpise výdavkových limitov na úrovni rozpočtových kapitol.
Zásadne novým prvkom, ktorý sa uplatnil pri kvantifikácii limitov výdavkov rozpočtových kapitol, bolo ich členenie na obligatórne a fakultatívne. Prioritne sa zohľadňovala obligatórnosť výdavkov, ich miera nárokovosti. Fakultatívne výdavky boli osobitne rozpočtované na prevádzkové činnosti (výdavky zabezpečujúce vlastný chod organizácií) a na priority (vládne, resp. rezortné). Osobitná kvantifikácia obligatórnych a fakultatívnych výdavkov umožnila rešpektovať dodržanie celkového rámca výdavkov štátneho rozpočtu s cieľom neprekročiť stanovený schodok štátneho rozpočtu.
Realizácie reformy si vynútila zostaviť návrh rozpočtu podľa funkčnej klasifikácie. Takéto rozpočtovanie výdavkov umožňuje ich analýzu bez ohľadu na delimitácie činností medzi rozpočtovými kapitolami a umožňuje aj ich medziná-rodné porovnania.
Právomoc a zodpovednosť správcov rozpočtových kapitol za optimálny rozpis limitu výdavkov v rámci štruktúry kapitoly bola výrazne posilnená tým, že vláda si osvojila a schválila princíp rozpisu výdavkových limitov v značne agregovanej forme (prakticky len výdavky celkom, bežné výdavky a kapitálové výdavky v odporúčanej štruktúre).